《花朝和王伯衢寄示》
元代·刘崧

到处花开不待招，常年客里寄今朝。高林秀野含丹露，暖日晴云透碧霄。

乐事已嗟随逝水，兵尘犹恐逐惊飙。秪今谁醉芜湖酒，肠断东风十五桥。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。